遊鼓山登大頂峰
作者：黄榦
朝代：宋

paragraphs: 登山如學道，可進不可已。
懸崖更千仞，壯志須萬里。
平生石鼓懷，獨酌靈源水。
峩峩大頂峰，欲往輒中止。
今朝復何朝，擊楫渡清泚。
好風從西來，縹渺吹遊子。
褰褰涉危巔，萬象得俯視。
東南際大海，日月旋磨蟻。
烟雲隔洲渚，歷歷猶可指。
城中十萬家，囂雜不到耳。
郊原與廛市，瑣碎如聚米。
同來皆良儔，得酒共歡喜。
深林更叫嘯，磐石恣徙倚。
摩挲陳公碑，歲月爲我紀。
更持末後句，歸以銘吾几。